text: Danmarks bedste ghetto
  02 november 2011 kl. 10.49
  Horsens-bydelen Sønderbro med 8.000 indbyggere fra 40 nationer kalder sig Danmarks bedste ghetto.
  Onsdag fejrer beboerne, at det nu er 20 år siden, at en gruppe af frivillige på 50 personer gik i gang med et kvarterløft.
  I de 20 år har området udviklet sig fra et ghetto-område med stor kriminalitet til et fredeligt boligområde.
  Boligområdet har blandt andet fået et kulturhus og et folkekøkken, og nu er en have med alverdens krydderurter på 1.200 kvadratmeter på vej.
  
  Høj dødsrate
  Jubilæet fejres med et godt måltid. Chefkok Dominique Capel fra det lokale Hotel Opus står for maden i samarbejde med eleverne i en skoleklasse.
  Maden skal ikke alene smage godt. Den har også en højere hensigt.
  - I alle udsatte boligområder lever beboerne syv-otte år kortere end i resten af Danmark. På Sønderbro arbejder vi efter et fælles mål om at skabe betingelserne for, at alle vore beboere kan udvikle sundhed, siger læge Gunner Nielsen, der er medlem af styregruppen for folkekøkkenet.
  Opskriften på dagens menu finder du her.
  